Christina Aguilera
Christina Aguilera, f. 18.12.1980, amerikansk sangerinde. Allerede fra 1992 deltog hun i børneprogammer på Disney Channel sammen med bl.a. Britney Spears. I 1999 slog hun stort igennem som teenage-popstjerne med albummet Christina Aguilera; hun blev da i vid udstrækning opfattet som et lidt mere vovet modstykke til Spears. 
Rollen som sexstjerne blev foldet fuldt ud i forbindelse med albummet Stripped (2002). Christina Aguilera viste sig imidlertid også som en særdeles talentfuld sanger med en musikalsk spændvidde, der rækker fra pop ind over jazz. Inspirationen fra jazz og blues var i fokus på Back To Basics (2006), hvor hun lader sig inspirere af musik fra 1920'erne-1950'erne.